# ჯორჯ შულცი

|  |
| --- |
| **ჯორჯ შულცი George Shultz** |
|  შულცი 1980-იან წანეფს |
| ააშ-იშ მა-60 სახენწჷფო მელამოსე |
| პოსტის გერინაშ ბორჯი |
| 16 კვირკვე, 1982 – 20 ღურთუთა, 1989 |
| პრეზიდენტი   | რონალდ რეიგანი |
| წიმოხონი | ალექსანდერ ჰეიგი |
| მონძე | ჯეიმს ბეიკერი |
|

---

ააშ-იშ 62-ა ხაზინაშ მელამოსე |
| პოსტის გერინაშ ბორჯი |
| 12 მანგი, 1972 – 8 მესი, 1974 |
| პრეზიდენტი | რიჩარდ ნიქსონი |
| წიმოხონი | ჯონ კონალი |
| მონძე | უილიამ ედვარდ საიმონი |
|

---

მენეჯმენტიშ დო ბიუჯეტიშ ოფისიშ მა-19 დირექტორი |
| პოსტის გერინაშ ბორჯი |
| 1 კვირკვე, 1970 – 11 მანგი, 1972 |
| პრეზიდენტი | რიჩარდ ნიქსონი |
| წიმოხონი | რობერტ პორტერ მეიო |
| მონძე | კასპარ უაინბერგერი |
|

---

ააშ-იშ ხანდაშ მა-11 მელამოსე |
| პოსტის გერინაშ ბორჯი |
| 22 ღურთუთა, 1969 – 1 კვირკვე, 1970 |
| პრეზიდენტი | რიჩარდ ნიქსონი |
| წიმოხონი | უილიამ უილარდ უირცი |
| მონძე | ჯეიმს დეი ჰოდჯსონი |
|

---

 |
| დუნაბადი | 13 ქირსეთუთა, 1920 ნიუ-იორკი, ააშ |  |
| ნაღურა | 6 ფურთუთა, 2021 (100 წანერი) სტენფორდი, კალიფორნია, ააშ |
| ნთხორუ აბანი | დოზიშ სასაფლა, კამინგტონი, მასაჩუსეტსი, ააშ |
| მენოღალობა |  ააშ |
| ერუანობა | ამერიკალი |
| პოლიტიკური პარტია | რესპუბლიკური პარტია |
| ალმასქუ | 1. ჰელენა ო'ბრაიენი 2. შარლოტ მეილიარდი |
| სქუალეფი | 5 |
| გონათაფა | პრინსთონიშ უნივერსიტეტი მასაჩუსეტსიშ ტექნოლოგიაშ ინსტიტუტი |
| საქვარუა | ეკონომისტი, ბიზნესმენი, დიპლომატი, პოლიტიკოსი |
| ჯილდოეფი | ჯორჯ ვაშინგტონიშ მენდალი (1986) ეშმაულარი ბჟაშ ორდენი (1989) დუდიშალაშ ოპრეზიდენტე მენდალი (1989) სილვანუს ტეიერიშ მენდალი (1992) სეულიშ თინჩალაშ პრემია (1992) კორეტიშ პრემია (1994) ვუდრო უილსონიშ პრემია (2000) რალფ ბანჩიშ პრემია (2002) რუმფორდიშ პრემია (2008) ავსტრალიაშ ორდენიშ საპატიო ოფიცერი (2011) იან მასარიკიშ საპატიო ვარჩხილიშ მენდალი (2013) ჰენრი კისინჯერიშ პრემია (2022) ამერიკაშ ხელუანობეფიშ დო მენცარობეფიშ აკადემიაშ მაკათური (1970) |
| ხეშმოჭარუა |  |

**ჯორჯ პრატ შულცი** (ინგლ. George Pratt Shultz; დ. 13 ქირსეთუთა, 1920 — ღ. 6 ფურთუთა, 2021) — ამერიკალი ეკონომისტი, ბიზნესმენი, დიპლომატი დო პოლიტიკოსი. მიშეღჷ კაბეტი თია ნიქსონიშ დო რეიგანიშ ადმინისტრაციეფიშ ეკონომიკური დო გალენური პოლიტიკაშ ფორმირაფაშა.

შულცი ირდუდჷ ნიუ-ჯერსის, ფინანსურო წჷმოძინელი ფანიას. გურაფულენდჷ ეკონომიკას პრინსთონიშ უნივერსიტეტის, ნამუთ გათუ 1942 წანას. უკულ ქაკათჷ ამერიკაშ ოზუღე ნძალეფს დო მიოჭირინუ კაპიტანობას. მაჟირა მოსოფელიშ ლჷმაშ თებაშ უკულ, შულციქ გემშართჷ მასაჩუსეტსიშ ტექნოლოგიაშ ინსტიტუტიშა, სოდეთ თხილუ ოდოქტორე დისერტაცია 1949 წანას. 1957 წანაშე რდჷ ინდუსტრიული ურთიართობეფიშ პროფესორი ჩიკაგოშ უნივერსიტეტის. ხუთი წანაშ უკულ გინირთჷ უნივერსიტეტიშ ბიზნესიშ სკოლაშ დეკანო. შულციქ პოპულარობა მიპალუ მუჭოთ წჷმოძინელი ეკონომისტიქ. 1950-1960-იან წანეფს შულცი ნინალენდჷ ააშ-იშ შხვადოშხვა პრეზიდენტეფიშ ადმინისტრაციეფიშ საკონსულტაციო კომიტეტეფს.

1968 წანას ააშ-იშ პრეზიდენტიქ, რიჩარდ ნიქსონქ შულცი ქუდარინუ ხანდაშ მელამოსეთ. 1970 წანას შულცი ქუდარინეს ახალდუნარსხუა მენეჯმენტიშ დო ბიუჯეტიშ ოფისიშ დირექტორო. 1972 წანას თიქ გინირთჷ ააშ-იშ ხაზინაშ მელამოსეთ. ჸათე შანულამი პოსტეფს გერინაშ ბორჯის, შულციშ ღანკი რდჷ ინფლაციაშ კონტროლი, ხეშქირაშ დო ფასეფიშ გოჸინუაშ პოლიტიკაშ გიმორინაფათ. 1974 წანას, შულციქ ხაზინაშ მელამოსეშ პოსტი ქიდიტუ დო უკულ, კარიერა გაგინძორჷ გლობალური საინჟინერო კომპანიას *"ბეჩთელ კორპორეიშენ"*-ს. ბრუო წანაშ გოძვენას, შულცი რდჷ ჸათე კომპანიაშ დირექტორი.

შულციქ ამერიკაშ თარობას 1982 წანას დართჷ. ჸათე წანას რონალდ რეიგანქ თინა ქუდარინუ სახენწჷფო მელამოსეთ. შულცი პრაგმატული პოლიტიკას აწარმენდჷ დო ოცადუდჷ თინჩალაშ მეჭირინაფას არხო ბჟაეიოლს დო ლათინური ამერიკას. მარა ართობჯულო, რდჷ აგრესიული პოლიტიკაშ მოხუჯე ტერორიზმიშ მეხჷ. შულცი ოცადუდჷ ურთიართალაშ გაუჯგუშებას ჩინეთიწკჷმა დო სხუნუეთიწკჷმა. თიქ მიშეღჷ შანულამი თია ოშქაშე რადიუსიშ გვირზილური ნძალეფიშ ხეკულუაშ (*INF Treaty*) დოდვალაშა სხუნუეთიწკჷმა, 1987 წანას.

სახენწჷფო მელამოსეშ პოსტიშე ულაშ უკულ, შულციქ კერძო სექტორს დართჷ. შულცი რდჷ შხვადოშხვა შანულამი ამერიკული დო ურცხოული პრემიეფიშ დო ჯილდოეფიშ ლაურეატი. 1989 წანას გინოჩეს პრესტიჟული დუდიშალაშ ოპრეზიდენტე მენდალი. 1993 წანას გიშართჷ შულციშ მემუარეფქ "*უბადობა დო ტრიუმფი, სახენწჷფო მელამოსეშ წანეფი*".

## ლიტერატურა

* ენციკლოპედია ბრიტანიკა